Patendikaitse taotlemine USAs on Euroopaga ning isegi Eestiga võrreldes suhteliselt odav, eriti arvestades USA turu suurust. Riigilõiv patenditaotluse esitamise eest on vaid  375 USD (USA mõistes väikeettevõtetele, st kus on kuni 500 töötajat). Ka patendi jõushoidmine on soodsam USAs. Kui Eestis ja Euroopas tuleb patendi jõushoidmise eest maksta aastalõive, siis USAs tuleb patendi 20 aastase kehtivuse eest maksta vaid kolmel korral patendi kehtivuse pikendamise lõivu (väikeettevõtja puhul kokku ca 3100 USA dollarit ehk ca 40000 krooni võrreldes 120000 krooniga, mis tuleb tasuda Europatendi puhul esimese 10. aasta eest). Kui Euroopas tuleb kehtivusaasta lõive maksta juba taotluse  menetlemise ajal, siis USAs tuleb esimene pikendamise lõiv tasuda alles neljanda kehtivusaasta alguses alates patendi väljaandmisest. Seega, USA patendisüsteem võimaldab suhteliselt väikese raha eest esitada patenditaotluse, mis katab potentsiaalselt 250 miljoni elanikuga suhteliselt suure ostuvõimega turu, kusjuures kuni patendi registrisse kandmiseni sisuliselt täiendavaid kulutusi ei ole, sellal kui Euroopas kaitse saamiseks tuleb esitada 10 korda kallim taotlus, mille eest tuleb tasuda kehtivusaasta  lõive juba siis, kui taotlust alles menetletakse. Seetõttu on paljude Eesti ettevõtjate jaoks soodsam taotleda patenti mitte Eestis või Euroopas, vaid hoopis USAs.